SAUK-gebou in Auckland Park ontruimTientalle werkers moes die SAUK se gebou in Auckland Park ontruim. Foto: Netcare911 Tientalle SAUK-werkers moes die openbare uitsaaier se gebou in Auckland Park in Johannesburg verlaat nadat diesel op een van die boonste verdiepings van die gebou uitgemors en glo gevaarlike walms veroorsaak het. Die diesel word glo gebruik vir ŉ kragopwekker. David Mashabela, ŉ aanbieder van Radio2000, het getwiet dat personeel in Radio Park die gebou moet verlaat, maar dat luisteraars ingeskakel kan bly vir musiek wat deurlopend gespeel gaan word. Dit blyk dat verskeie van die SAUK se radiostasies tydelik dié maatreël volg. Daar was aanvanklik ook berigte dat die gebou ontruim word weens vrese oor ŉ moontlike ontploffing. Die radiostasie RSG het in sy 12-uur-nuusbulletin bevestig dat die gebou weens ŉ diesellekkasie ontruim is en dat werkers sou terugkeer sodra die situasie veilig verklaar is. RSG het berig radiostasies soos Metro, FiveFM en Radio2000 word geraak. Verdere besonderhede was nie bekend nie. Die SAUK se woordvoerder, Vuyo Mthembu, kon nie onmiddellik vir kommentaar bereik word nie.